b'\n_START_ARTICLE_\nEkeberg\n_START_SECTION_\nBeliggenhet\n_START_PARAGRAPH_\nEkeberg avgrenses av Konows gate og Ryenberget mot nord. Mot vest grenser berget til Gr\xc3\xb8nlia og Kongshavn. Ekebergveien g\xc3\xa5r over hele berget.\n_START_SECTION_\nDe f\xc3\xb8rste bosetningene\n_START_PARAGRAPH_\nArkeologiske funn viser at mennesker har bodd p\xc3\xa5 Ekeberg i 10000 \xc3\xa5r, 2000 \xc3\xa5r lenger enn man hittil har visst.\n_START_SECTION_\nFriluftsliv og idrett\n_START_PARAGRAPH_\nEkeberg var et popul\xc3\xa6rt utfartsomr\xc3\xa5de allerede p\xc3\xa5 1800-tallet. I 1937 ble omr\xc3\xa5det sikret som Oslos st\xc3\xb8rste parkomr\xc3\xa5de. Fordi Ekebergsletta ble benyttet til milit\xc3\xa6re form\xc3\xa5l av den tyske okkupasjonsmakten, ble frimor\xc3\xa5dene f\xc3\xb8rst opparbeidet fra 1947. I 1958 ble Landbruksutstillingen avholdt her. Foruten Sletta omfatter parken Brannfjell og Ekebergskogen (tradisjonelt lokalnavn \xc2\xabByskauen\xc2\xbb). I tilknytning til parken ligger Ballsletta med Ekeberg ridesenter. Tidligere var det her ogs\xc3\xa5 flere innhegninger med ulike dyrearter, andedam m.m. Til parkomr\xc3\xa5det h\xc3\xb8rer ogs\xc3\xa5 Hestehagan, der det er blitt arrangert konserter og andre friluftsarrangementer, og Svenskesletta (kamper mellom norske og svenske styrker i 1567). Her l\xc3\xa5 den tyske okkupasjonsmaktenes gravlund 1940\xe2\x80\x9345. Ekeberg idrettshall (Ekeberghallen) ble \xc3\xa5pnet 1973. Fotballturneringen Norway Cup er arrangert p\xc3\xa5 Ekebergsletta siden 1972. Terrengl\xc3\xb8pet Ekeberg Norway Cross ble f\xc3\xb8rste gang arrangert i 2011. Sletta brukes ellers til seriespill i Oslo fotballkrets, eller bedriftsfotball. Ridebane og tennisbane ved Svenskesletta. Det har ogs\xc3\xa5 v\xc3\xa6rt mindre anlegg for bueskyting og friidrett i omr\xc3\xa5det, og mindre sk\xc3\xb8ytebaner ved Ekeberg og Brannfjell skoler. Lysl\xc3\xb8ype p\xc3\xa5 Brannfjell og s\xc3\xb8ndre del av Sletta.\n_START_SECTION_\nBebyggelse\n_START_PARAGRAPH_\nF\xc3\xb8r opprettelsen av parken ble g\xc3\xa5rdens jorder vurdert som areal for hovedstadens flyplass. Luftskipet Norge l\xc3\xa5 fort\xc3\xb8yd her f\xc3\xb8r nordpolsferden i 1926. Ekeberg hageby s\xc3\xb8r for Sletta ble imidlertid p\xc3\xa5begynt i mellomkrigstiden. P\xc3\xa5 Nordjordet, en tidligere husmannsplass i skr\xc3\xa5ningen langs Ekebergveien, oppsto det i mellomkrigstiden et kunstnermilj\xc3\xb8, av pressen kalt Ekebergkolonien, med Eivind Groven og Ingeborg Refling Hagen som sentrale skikkelser. Boligbyggingen fortsatte etter krigen; da ogs\xc3\xa5 med blokkbebyggelse (Lille Ekeberg). Ekeberg skole ble \xc3\xa5pnet i 1954. Ekebergbanen langs vestsiden av h\xc3\xb8ydedraget ble anlagt 1917, med sidespor mellom Jomfrubr\xc3\xa5ten og Simensbr\xc3\xa5ten 1931\xe2\x80\x9367. Brannfjell ungdomsskole \xc3\xa5pnet 1974._NEWLINE_Ekebergrestauranten, i den nordvestlige utkanten av parkomr\xc3\xa5det, er et av Norges fremste eksempler p\xc3\xa5 funkis-arkitektur. Like ved ligger Sj\xc3\xb8mannsskolen, og et felt med helleristninger fra bronsealderen.\n_START_SECTION_\nFolklore\n_START_PARAGRAPH_\nPeter Christen Asbj\xc3\xb8rnsen gjenforteller sagnet om Ekebergkongen; en huldrekonge som bodde i Ekeberg, og gjerne p\xc3\xa5tok seg Bernt Ankers skikkelse n\xc3\xa5r han la seg etter kvinnene i Oslo.'